მეფეთა კანონი
მეფეთა კანონი, აგრეთვე ცნობილი როგორც პტოლემეს კანონი — პტოლემეს მიერ შედგენილი მეფეთა დათარიღებული სია, რომელსაც იყენებდნენ ძველი ასტრონომები. იგი ანტიკური ხანის ქრონოლოგიის ერთ-ერთი ყველაზე მნიშვნელოვანი საფუძველია. კანონი, თავდაპირველად ბაბილონურ წყაროებში გვხვდება. ამგვარად, იგი მოიცავს ბაბილონის მეფეებს ძვ.წ. 774 წლიდან სპარსელების მიერ ბაბილონის დაპყრობამდე — ძვ.წ. 539 წლამდე და შემდგომ, სპარსეთის მეფეებს ძვ.წ. 538-332 წლებში. ამის შემდეგ, კანონის შედგენა გააგრძელეს ბერძენმა ასტრონომებმა ალექსანდრიაში და სიამ მოიცვა მაკედონიის მეფეები ძვ.წ. 331-305 წლებში, პტოლემეები ძვ.წ. 304-30 წლებში და რომაელი და ბიზანტიელი იმპერატორები. ზოგიერთ ხელნაწერში, სია 1453 წლამდე, კონსტანტინოპოლის დაცემამდე გრძელდება.